VŠEOBECNE ZÁVÄZNÉ NARIADENIE  OBCE ŠTITÁRE
č. 11/2011 
o miestnych daniach a miestnom poplatku za komunálne odpady a drobné stavebné odpady  na území obce Štitáre

Obecné zastupiteľstvo v Štitároch v súlade s ustanovením § 6 zákona č. 369/1990 Zb. o obecnom zriadení v znení neskorších predpisov a zákona č. 582/2004 Zb. o miestnych daniach a miestnom poplatku za komunálne odpady a drobné stavebné odpady v znení neskorších predpisov sa 
u z n i e s l o
 na vydaní tohto všeobecne záväzného nariadenia /ďalej len „VZN“/ :

§ 1
Úvodné ustanovenia

1. Obecné  zastupiteľstvo v Štitároch podľa § 11 ods. 4 písm. d) zákona č. 369/1990 Zb. o obecnom zriadení v znení neskorších predpisov rozhodlo, že v nadväznosti na § 98 zákona č. 582/2004 Zb. o miestnych daniach a miestnom poplatku za komunálne odpady a drobné stavebné odpady v znení neskorších predpisov s účinnosťou od 1.1.2012 a na ďalšie zdaňovacie obdobia zavádza nasledovné miestne dane a miestny poplatok :
I. Časť daň za psa,
II. Časť daň za užívanie verejného priestranstva,
III. Časť daň za ubytovanie,
VI. Časť daň za predajné automaty,
V. Časť daň za nevýherné hracie automaty,
VI. Časť miestny poplatok za komunálne odpady a drobné stavebné odpady.

2. Zdaňovacím obdobím miestnych daní a miestneho poplatku uvedených v § 1 ods. 1  I. až VI. Časť je kalendárny rok. 

I. Časť

DAŇ ZA PSA

§ 2
Predmet dane

1. Predmetom dane za psa je pes starší ako 6 mesiacov chovaný na území obce fyzickou alebo právnickou osobou.
2. Predmetom dane za psa nie je:
a) pes chovaný na vedecké účely a výskumné účely, 
b) pes umiestnený v útulku zvierat, 
c) pes so špeciálnym výcvikom, ktorého vlastní alebo používa občan s ťažkým zdravotným postihnutím, 

§ 3
Daňovník

Daňovníkom je fyzická alebo právnická osoba, ktorá je:
a) vlastníkom psa,
b) držiteľ psa, ak sa nedá preukázať, kto psa vlastní.

§ 4
Základ dane 

Základom dane je počet psov.

§ 5
Sadzba dane 

Sadzba dane za jedného psa a kalendárny rok je 5 €. Daň za evidenčnú známku je 5 €. Takto určená sadzba dane platí za každého ďalšieho psa u toho istého daňovníka.

§ 6
Vznik a zánik daňovej povinnosti

Daňová povinnosť vzniká prvým dňom kalendárneho mesiaca nasledujúceho po mesiaci, v ktorom sa pes stal predmetom dane a zaniká prvým dňom mesiaca nasledujúceho po mesiaci, v ktorom daňovník už nie je vlastníkom alebo držiteľom psa.

§ 7
Oznamovacia povinnosť, vyrubenie a platenie dane

1. Daňovník je povinný písomne alebo ústne oznámiť vznik resp. zánik daňovej povinnosti správcovi dane do 30 dní odo dňa vzniku resp. zániku daňovej povinnosti. Ak daňovník v uvedenej lehote neoznámi zánik daňovej povinnosti, nárok na vrátenie pomernej časti dane zaniká.
2. Obec vyrubí daň platobným výmerom. Vyrubená daň je splatná do 15 dní odo dňa nadobudnutia právoplatnosti platobného výmeru. V ďalších zdaňovacích obdobiach je daň za zdaňovacie obdobie splatná do 31. januára príslušného kalendárneho roka. V prípade splátok dane je daň splatná v lehotách určených obcou.
3. Spôsoby platenia dane :
a/ v hotovosti do pokladne Obecného úradu Štitáre,
b/ prevodným príkazom na účet Obce Štitáre č. 0816688004/5600 vedený v banke Dexia, Slovensko,
c/ poštovou poukážkou
§ 8
Správca dane

Správcom dane je Obec Štitáre, na území ktorej je pes chovaný.

§ 9
Oslobodenie od dane

Daň za psa neplatí ten:
	a) dôchodca, ktorý má príjmy na hranici životného minima, určeného právnym predpisom platným v posudzovacom období, ktoré mu ich prizná starostka obce na základe žiadosti a preukázaním sa o výške priznaného dôchodku,
	b) ktorý je bezvládnou osobou a držiteľom preukazu ZŤP/S a ZŤP,
	c) oslobodenie podľa písmena a) a b) musí držiteľ psa uplatniť a podmienky preukázať každoročne do 31.1. bežného roku,
	d) oslobodenie od dane zaniká, ak zanikne dôvod, pre ktorý sa povolilo oslobodenie. 

II. Časť

DAŇ ZA UŽÍVANIE VEREJNÉHO PRIESTRANSTVA

§ 10
Verejné priestranstvo

Za verejné priestranstvá na účely tohto VZN sú považované miestne komunikácie a priľahlé plochy vo vlastníctve alebo správe obce. Za verejné priestranstvá sú určené aj všetky prístupné pozemky vo vlastníctve obce, okrem tých, ktoré sú vo vlastníctve fyzických a právnických osôb s výnimkou mesta, alebo ku ktorým majú tieto osoby právo hospodárenia.

§ 11
Predmet dane

1. Predmetom dane za užívanie verejného priestranstva je osobitné užívanie verejného priestranstva.
2. Osobitným užívaním verejného priestranstva sa podľa tohto VZN rozumie:
a/ umiestnenie zariadenia slúžiaceho na poskytovanie služieb,
b/ umiestnenie stavebného zariadenia, predajného zariadenia, zariadenia cirkusu, zariadenia lunaparku a iných atrakcií,  
c/ umiestnenie skládky,
d/ trvalé parkovanie vozidla mimo stráženého parkoviska.

§ 12
Daňovník

Daňovníkom je fyzická osoba alebo právnická osoba, ktorá verejné priestranstvá užíva.

§ 13
Základ dane
        
Základom dane za užívanie verejného priestranstva je výmera užívaného verejného priestranstva v m2 .

§ 14
Sadzba dane

1. Sadzba dane za osobitné užívanie VP za m2 a deň:
a) pre účely občerstvenia, resp. pohostinskej činnosti s podávaním alkoholických nápojov: 
2 € za každý začatý m2 a deň,
b) za umiestnenie stánku pre účely predaja potravinárskych výrobkov, zmrzliny, ovocia, zeleniny, poskytovanie občerstvenia bez predaja alkoholických nápojov a iný predaj: 
0,40 € za každý začatý m2 a deň ( bez vybudovania predajných stolov 5m2 = 2 € ),
c) pre poskytovanie dočasných reštauračných služieb spojených s posedením pred trvalou prevádzkovou jednotkou s predajom alkoholických nápojov (napr. letná terasa...): 
0,40 € za každý začatý m2 a deň
d) pre účely posedenia pri zariadeniach bez predaja alkoholických nápojov (zmrzlina...): 
0,40 € za každý začatý m2 a deň
e) predaj ovocia, zeleniny, na poskytovanie služieb (brúsenie nožov, nožníc a nástrojov, oprava dáždnikov, oprava a čistenie obuvi, kľúčové služby, čistenie peria a pod.), predaj kvetov, vencov, ovocných a vianočných stromčekov, predaj slepačích vajec, sadeníc, predaj domácich potrieb, liečivých rastlín a bylinných prípravkov		0,40 € za každý začatý m2 a deň ( bez vybudovania predajných stolov 5m2 = 2 € ),
f) predaj hydiny, odstavčiat
	0,40 € za každý začatý m2 a deň ( bez vybudovania predajných stolov 5m2 = 2 € ),
g) v prípade konania väčších akcií, športových, kultúrnych, výstav a iných sa daň stanovuje za každý začatý m2 a deň nasledovne:
- predaj potravinárskych výrobkov, ovocia a zeleniny 2 € 
- predaj spotrebných výrobkov, najmä textilné výrobky, odevné výrobky, obuv, domáce potreby, elektrotechnické výrobky, výrobky spotrebnej elektroniky, drobný tovar, kozmetika, drogériový tovar, športové potreby a hračky 2 € 
- predaj kvetov, slamienok, ľudovo-umelecká tvorba a obrazy 2 € 
- knihy a časopisy 2 € 
- poskytovanie služieb 2 € 
- predaj teplých jedál samostatne, v spojení s predajom nealkoholických nápojov 2€.

2. Sadzba dane za umiestnenie stavebného zariadenia, skládky sa stanovuje za každý začatý m2 a deň nasledovne:
a) stavbárske lešenie, veľkoobjemové kontajnery (VOK), stavebný materiál, stavebné zariadenie a ostatné zariadenia  0,20 € 

3. Sadzba dane za umiestnenie zariadenia cirkusu, zariadenia lunaparku a iných atrakcií sa stanovuje za každý začatý m2 a deň nasledovne:
a) kolotočov, lunaparku, cirkusu, pojazdného predajného zariadenia, zariadenia so živými zvieratami (teráriá, akváriá) a pod. 0,20 € 
b) v prípade väčších jednorázových akcií – športových, kultúrnych, výstav, tržných akcií sa môžu dane zvýšiť za zariadenia uvedené v písmene a) tohto bodu na dvojnásobok uvedenej sadzby

4. Sadzba dane za trvalé parkovanie vozidla mimo stráženého parkoviska na verejnom priestranstve na základe súhlasu obecného úradu je 1 € za každý aj začatý parkovací deň pre všetky vozidlá.

§ 15
Vznik a zánik daňovej povinnosti

Daňová  povinnosť  vzniká  dňom  začatia  osobitného  užívania verejného priestranstva a zaniká dňom ukončenia osobitného užívania priestranstva a každý aj začatý deň.

§ 16
Oznamovacia povinnosť, vyrubenie a platenie dane

1. Daňovník je povinný osobne alebo písomne ohlásiť užívanie verejného priestranstva na Obecnom úrade v Štitároch a to pred začatím osobitného užívania verejného priestranstva, výnimočne v deň, v ktorom sa má realizovať užívanie verejného priestranstva. Nesplnenie ohlasovacej povinnosti sa považuje za neoprávnené osobitné užívanie verejného priestranstva

2. Daňovník je povinný osobne alebo písomne ohlásiť Obecnému úradu v Štitároch, že osobitné užívanie verejného priestranstva skončilo a verejné priestranstvo bolo uvedené do pôvodného stavu.

3. Obec vyrubí daň platobným výmerom. Vyrubená daň je splatná do 15 dní odo dňa nadobudnutia právoplatnosti platobného výmeru. V prípade splátok dane je daň splatná v lehotách určených obcou.

4. V prípade osobitného užívania verejného priestranstva kratšieho ako 30 dní je povinný daňovník uhradiť daň v hotovosti do pokladne obce vopred za celý dohodnutý čas. Na obdobie dlhšie ako 30 dní môže daňovník uhradiť daň za užívanie verejného priestranstva v prislúchajúcich mesačných splátkach vopred, najviac však na príslušný kalendárny rok.

5. Ak daňová povinnosť zanikne a daňovník oznámi túto skutočnosť správcovi dane do 30 dní odo dňa zániku daňovej povinnosti, správca dane vráti pomernú časť dane za zostávajúce dni, za ktoré bola daň zaplatená. Nárok na vrátenie pomernej časti dane zaniká, ak daňovník v uvedenej lehote zánik daňovej povinnosti neoznámi.

§ 17
Oslobodenie od dane

Daň sa nevyrubí:
a) za užívanie verejného priestranstva na kultúrnu a športovú akciu usporiadanú bez vstupného,
b) za užívanie verejného priestranstva na akciu, ktorej výťažok je určený na charitatívne alebo verejnoprospešné účely.
	c) za predajné zariadenia určené na poskytovanie služieb, ak sa na ich umiestnenie vydalo stavebné alebo kolaudačné rozhodnutie.

III. Časť

DAŇ ZA UBYTOVANIE

§ 18
Predmet dane

Predmetom dane za ubytovanie je odplatné prechodné ubytovanie fyzickej osoby v zariadení poskytujúcom služby prechodného ubytovania (ďalej len zariadenie).

§ 19 
Daňovník

Daňovníkom je fyzická osoba, ktorá sa v zariadení odplatne prechodne ubytuje.

§ 20
Základ dane

Základom dane je počet prenocovaní.

§ 21
Sadzba dane

Sadzba dane je 1€ na osobu za prenocovanie.

§ 22
Vyberanie dane

Platiteľom dane je prevádzkovateľ zariadenia, ktorý odplatné prechodné ubytovanie poskytuje.

§ 23
Správa dane

Miestne príslušnou obcou je obec, na ktorej území sa zariadenie nachádza.

§ 24
Vyrubenie dane

Daň za ubytovanie vyrubí obec do 15.dňa zdaňovacieho obdobia za predchádzajúci kalendárny mesiac na základe predloženej evidencie ubytovaných osôb. 

§ 25
Platenie dane

Vyrubená daň za ubytovanie je splatná do 15. dňa zdaňovacieho obdobia.

IV. Časť

DAŃ ZA PREDAJNÉ AUTOMATY

§ 26
Predmet dane

Predmetom dane sú prístroje a automaty, ktoré vydávajú tovar za odplatu a sú umiestnené v priestoroch prístupných verejnosti.

§ 27
Daňovník

Daňovníkom je fyzická osoba a právnická osoba, ktorá predajné automaty prevádzkuje.

§ 28
Základ dane

Základom dane je počet predajných automatov.

§ 29
Sadzba dane

Sadzba dane za predajný automat na kalendárny rok je:
Za:
a) predajný automat obsahujúci v skladbe potravinársky tovar bez alkoholu a cigariet 
100 €,
b) predajný automat obsahujúci v skladbe okrem potravinárskeho tovaru bez alkoholu
a cigariet i drogistický alebo iný tovar 133 €,
c) predajný automat obsahujúci v skladbe tovaru okrem iného tovaru alkohol i cigarety 332 €.

§ 30
Vznik a zánik daňovej povinnosti

Daňová povinnosť vzniká dňom začatia prevádzkovania predajného automatu a zaniká dňom skončenia jeho prevádzkovania.

§ 31
Oznamovacia povinnosť, vyrubenie dane a platenie dane

1. Daňovník je povinný písomne oznámiť vznik daňovej povinnosti do 30 dní odo dňa vzniku daňovej povinnosti. 
2. Obec vyrubí daň platobným výmerom. Daň je splatná do 15 dní odo dňa nadobudnutia právoplatnosti platobného výmeru.
3. V ďalších zdaňovacích obdobiach je daň splatná bez vyrubenia do 31. januára príslušného zdaňovacieho obdobia. V prípade splátok dane je daň splatná v lehotách určených obcou.
4. Daňovník je pri oznámení vzniku daňovej povinnosti povinný predložiť záručný list s uvedením typu a výrobného čísla, prípadne iný doklad s technickým popisom predajného automatu. 
5. Daňovník je povinný označiť predajný automat štítkom s uvedením názvu daňovníka, adresy jeho sídla a dátumu prevádzkovania, ktorý mu vydá správca dane pri registrácii.

§ 32
Oslobodenie od dane

Od dane za predajné automaty sú oslobodené predajné automaty umiestnené v základnej škole a v materskej škole, ktoré majú v skladbe tovaru výlučne potravinový tovar s prevahou mliečnych výrobkov bez alkoholických nápojov a tabakových výrobkov.

V. Časť

DAŇ ZA NEVÝHERNÉ HRACIE PRÍSTROJE

§ 33 
Predmet dane

1. Predmetom dane za nevýherné hracie prístroje sú hracie prístroje, ktoré sa spúšťajú alebo prevádzkujú za odplatu, pričom tieto hracie prístroje nevydávajú peňažnú výhru a sú prevádzkované v priestoroch  prístupných verejnosti.
2. Nevýherné hracie prístroje sú:
a) elektronické prístroje na počítačové hry,
b) mechanické prístroje, elektronické prístroje, automaty a iné zariadenia na zábavné hry.

§ 34
Daňovník

Daňovníkom je fyzická osoba alebo právnická osoba, ktorá nevýherné hracie prístroje prevádzkuje.

§ 35
Základ dane

Základom dane je počet nevýherných hracích prístrojov.

§ 36
Sadzba dane

Sadzba dane je 665 € za jeden nevýherný hrací prístroj na kalendárny rok.

§ 37
Vznik a zánik daňovej povinnosti

1. Daňová povinnosť vzniká dňom začatia prevádzkovania nevýherného hracieho prístroja a zaniká dňom skončenia jeho prevádzkovania.
2. Prevádzkovateľ nevýherného hracieho prístroja, vedie celkovú evidenciu o nevýhernom hracom prístroji, výrobné číslo prístroja musí byť umiestnené na viditeľnom mieste. Vedie evidenciu o opravách, ktoré potvrdzuje odborne spôsobilá osoba.

§ 38
Oznamovacia povinnosť a platenie dane

1. Daňovník je povinný písomne oznámiť vznik daňovej povinnosti do 30 dní odo  dňa vzniku daňovej povinnosti. 
2. Obec vyrubí daň platobným výmerom. Daň je splatná do 15 dní odo dňa nadobudnutia právoplatnosti platobného výmeru.
3. V ďalších zdaňovacích obdobiach je daň splatná bez vyrubenia do 31.januára príslušného zdaňovacieho obdobia.
4. Daňovník je pri oznámení vzniku daňovej povinnosti povinný predložiť záručný list s uvedením  typu a výrobného čísla, prípadne iný doklad s technickým popisom hracieho prístroja.   
5. Daňovník je povinný označiť hrací prístroj štítkom s uvedením názvu daňovníka, adresy jeho sídla a dátumu prevádzkovania, ktorý mu vydá správca dane pri registrácii.

VI. Časť

MIESTNY POPLATOK ZA KOMUNÁLNE ODPADY A DROBNÉ STAVEBNÉ ODPADY

§ 39
Predmet poplatku

Miestny poplatok za komunálne odpady a drobné stavebné odpady (ďalej len "poplatok") sa platí za komunálne odpady okrem elektroodpadov a drobné stavebné odpady, ktoré vznikajú na území obce.
§ 40
Poplatník

Poplatník je:
a) fyzická osoba, ktorá má v obci Štitáre trvalý pobyt alebo prechodný pobyt alebo ktorá je na území obce Štitáre oprávnená užívať alebo užíva byt, nebytový priestor, pozemnú stavbu alebo jej časť, alebo objekt, ktorý nie je stavbou, alebo záhradu, vinicu, ovocný sad, trvalý trávnatý porast na iný účel ako na podnikanie, pozemok v zastavanom území obce okrem lesného pozemku a pozemku, ktorý je evidovaný v katastri nehnuteľnosti ako vodná plocha,
b) právnická osoba, ktorá je oprávnená užívať alebo užíva nehnuteľnosť nachádzajúcu sa na území obce na iný účel ako na podnikanie,
c) podnikateľ, ktorý je oprávnený užívať alebo užíva nehnuteľnosť nachádzajúcu sa na území obce na účel podnikania.

§ 41
Platiteľ poplatku

1. Platiteľ poplatku je:
	a) v prípade nehnuteľnosti určenej na bývanie v správe správcovského subjektu správca nehnuteľnosti. V ostatných prípadoch vlastník,
	b) u nehnuteľností využívaných na rekreačné a iné účely ( chatári ) subjekt, ktorý nehnuteľnosť vlastní resp. užíva,
	c) u nehnuteľností využívaných na podnikateľské účely, ktorých vlastníkom nie je obec alebo štát vždy podnikateľský subjekt, ktorý nehnuteľnosť užíva, 
	d) u nehnuteľnosti, ktorá je z časti využívaná na bývanie a z časti na podnikanie platiteľ poplatku je určený za každú časť nehnuteľnosti samostatne,
	e) u nehnuteľností využívaných na iné účely ako na bývanie a podnikanie, ktoré nie sú vo vlastníctve obce alebo štátu jej užívateľ,
	f) ak je nehnuteľnosť vo vlastníctve štátu alebo obce, je platiteľom správca.
2. Ak je nehnuteľnosť v spoluvlastníctve viacerých vlastníkov, je platiteľom zástupca alebo správca určený vlastníkmi. Ak si vlastníci neurčia zástupcu alebo správcu, určí platiteľa obec.

§ 42
Sadzba poplatku

1. Správca poplatku stanovuje sadzby poplatkov subjektom 0,0465 € za fyzickú osobu, čo činí na kalendárny rok 17,-€ na osobu.  
a kalendárny deň a 0,060 € za právnickú osobu a kalendárny deň čo činí na kalendárny rok 22,-€ na osobu. 
2.Správca poplatku stanovuje sadzby poplatkov subjektom ostatných vlastníkov respektíve užívateľov nehnuteľností záhrad, viníc, ovocných sadov, trvalých trávnych porastov okrem občanov s trvalým alebo prechodným pobytom na území obce Štitáre 0,0410 € za fyzickú osobu, čo činí na kalendárny rok 15,-€ .

§ 43
Určenie poplatku
1. Fyzické osoby – obyvatelia, FO - živnostníci so sídlom na území obce:
a) súčin sadzby poplatku a počtu kalendárnych dní počas ktorých má alebo bude mať poplatník v obci trvalý alebo prechodný pobyt, alebo počas ktorých užíva nehnuteľnosť alebo je oprávnený ju užívať,
2. Právnické osoby a podnikatelia
a) súčin sadzby poplatku, počtu kalendárnych dní určeného obdobia a ukazovateľa dennej produkcie,
b) ukazovateľ dennej produkcie – priemerný počet zamestnancov neznížený o počet osôb, ktoré majú v obci trvalý alebo prechodný pobyt vynásobený koeficientom,
c) určené obdobie je jeden kalendárny rok.

§ 44
Ohlasovacia povinnosť

1.  Poplatník je povinný do jedného mesiaca odo dňa vzniku povinnosti platiť poplatok odo dňa, keď nastala skutočnosť, ktorá má vplyv na zánik poplatkovej povinnosti, ako aj od skončenia obdobia určeného obcou, za ktoré platil poplatok, v prípade, ak došlo k zmene už ohlásených údajov, ohlásiť obci:
	a) svoje meno, priezvisko, dátum narodenia, adresu trvalého pobytu, adresu prechodného pobytu a zároveň rovnaké identifikačné údaje iných osôb, ktoré žijú s poplatníkom v spoločnej domácnosti a poplatník prevzal za nich povinnosť platenia poplatku,
	b) názov alebo obchodné meno, sídlo alebo miesto podnikania, identifikačné číslo a počet zamestnancov, za ktorých poplatok platí,
	c) údaje rozhodujúce na určenie poplatku, najmú na zánik alebo zníženie poplatku, ktoré predloží aj s relevantnými dokladmi potvrdzujúcimi uvedené údaje.
	2. Poplatník je oprávnený podať obci ohlásenie aj v prípade, ak zistí, že jeho povinnosť platiť poplatok má byť nižšia, ako mu bola vyrubená, alebo ak žiada o zníženie poplatku z dôvodu, že neužíva nehnuteľnosť, ktorú je oprávnený užívať.

§ 45
Splatnosť poplatku

1. Platiteľ je povinný uhradiť poplatok v 2 rovnomerných splátkach a to:
a) I. splátka do 31. marca,
b) II. splátka do 30. júna bežného roka, na ktorý sa daň vyrubuje, ak daň presiahne u fyzických osôb 34 eur a u právnických osôb 333 eur bežného zdaňovacieho obdobia. V ostatných prípadoch je vyrubená daň z nehnuteľností splatná naraz do 15 od právoplatnosti platobného výmeru..
2. Poplatok je možné uhradiť aj jednorázovo.
3. Poplatok sa platí:
a) v hotovosti v pokladni Obecného úradu Štitáre,
b) prevodným príkazom na účet Obce Štitáre č. 0816688004/5600 , vedený v Dexia Banka Slovensko,
c) poštovou poukážkou.

§ 46
Odpustenie poplatku

	1. Správca poplatku oslobodí od poplatku osobu za obdobie, za ktoré poplatník správcovi poplatku preukáže:
	a) že sa v určenom období dlhodobo zdržiava v zahraničí. Správca poplatku pokladá za dlhodobý pobyt v zahraničí – 183 dní z kalendárneho roka (zákon č. 595/2003 Zb. o dani z príjmu). Hodnoverným dokladom preukazujúcim uvedenú skutočnosť sú aktuálne potvrdenia z príslušného spoplatňovacieho obdobia: pracovné povolenie, pracovná zmluva alebo potvrdenie o pobyte na území iného štátu (víza), potvrdenie o štúdiu,
	b) že sa dlhodobo nezdržiava na území obce – dlhšie ako 90 po sebe nasledujúcich dní neužíva nehnuteľnosť, ktorú je oprávnený používať, čo preukáže hodnoverným dokladom, ktorým je potvrdenie o dlhodobom pobyte v ústavoch zdravotníckej alebo sociálnej starostlivosti, potvrdenie od príslušnej obce, v ktorej sa zdržiava spolu s potvrdením o zaplatení poplatku.
	2. Poplatník si uplatňuje nárok na odpustenie alebo zníženie poplatku u správcu dane písomne do 31. januára kalendárneho roka. Nárok na odpustenie alebo zníženie poplatku zaniká, ak poplatník v uvedenej lehote si tento nárok neuplatní. 
	3. Starostka obce môže na zmiernenie alebo odstránenie tvrdosti zákona v jednotlivých prípadoch poplatkov v § 1 ods. 2 Zákona č. 582/2004 o miestnych daniach a miestnom poplatku za komunálne odpady a drobné stavebné odpady v znení neskorších predpisov znížiť aj pod najnižšiu sadzbu. 

VII. Časť

Spoločné a záverečné ustanovenia

§ 47
Spoločné ustanovenia

Správu miestnych daní a miestneho poplatku vykonáva Obec Štitáre prostredníctvom starostky obce a poverených zamestnancov obce.

§ 48
Záverečné ustanovenia

1. Pokiaľ v tomto všeobecne záväznom nariadení nie je podrobnejšia úprava, odkazuje sa na zákon č. 582/2004 Zb. o miestnych daniach a miestnom poplatku za odpady a drobné stavebné odpady v znení neskorších predpisov a zákon č. 511/1992 Zb. o správe daní a poplatkov v znení neskorších predpisov.

2. Dňom účinnosti tohto všeobecne záväzného nariadenia o miestnych daniach a miestnom poplatku za komunálne odpady a drobné stavebné odpady sa zrušuje Všeobecne záväzné nariadenie Obce Štitáre č.4/2008 v znení neskorších zmien a dodatkov zo dňa 15. decembra 2008.

3. Obecné zastupiteľstvo Obce Štitáre sa na tomto Všeobecne záväznom nariadení o dani z nehnuteľností uznieslo dňa 15.12.2011 uznesením číslo 94/2011 .

§ 49
Účinnosť 

Toto nariadenie nadobúda účinnosť 1. januára 2012.

V Štitároch dňa 15.12.2011	

								Ing. Zuzana Vinkovičová
							starostka obce

Vyvesené: 15.12.2011

Zvesené: 30.12.2011